АҞӘА, рашәара 20 - Sputnik. Урыстәылатәи аҟазауаа имҩаԥыргаз аекспертиза ишьақәнарӷәӷәеит авидеоматериалқәа афальсификациа шрызуу. Урҭ аматериалқәа роуп Аусҭҵааратә гәыԥ Boeing MH17 аҭахара ашьақәыргыларазы ҵаҵӷәыс иҟанаҵо ҳәа аанацҳауеит РИА Новости.
Аминистрраҿы ирҳәеит арыцҳара аныҟала аԥхьатәи амш инаркны Москва иамаз аинформациа шарзоз, аусеицура ишазыхиаз.
"Абарҭ аусурақәа рҳәаа иҭагӡаны урыстәылатәи аусбарҭақәа аусура ду мҩаԥыргеит, ишьақәдыргылеит аракета украинатәи ар рхы иадырхәо шакәыз, имҩаԥыргеит имаҷымкәа аекспертизақәа, урҭ иаадырԥшит авидеоматериал шҵаҵӷәыдаз", - рҳәеит Адәныҟатәи аусқәа рминистрраҟны.
Малаизиатәи Boeing, Амстердамнтәи Куала-Лумпур ареис MH17 2014 шықәса ԥхынгәымзазы Донецк амҵан икарыжьит. Аҳаирплан иҭан 298-ҩык апассаџьырцәа. Урҭ зегьы ҭахеит. Киев аҳаирплан казыжьыз Донбасстәи амчрақәа роуп ҳәа рҳәеит.
Нидерландқәа апрокуратура зхадараҿы иҟаз акомиссиа Урыстәыла аламырхәыкәа аҳаирплан аҭахара ҭнаҵаауан. Урҭ рдыррақәа рыла, Boeing кажьын ЗРК "Бук", УА аҳаиртә мчқәа 53-тәи азенит-ракетатә бригада ахархәарахь ирымоу ала икажьын ҳәа.
Урыстәылатәи аган акомиссиа ирырҭеит аракета ЗРК "Бук" Украина иатәуп ҳәа аха уи зхьаԥшра арымҭеит.
Урыстәыла ахада ипресс-маӡаныҟәгаҩ Дмитри Песков изныкымкәа иҳәахьеит Урыстәыла Boeing аҭахара иалахәуп ҳәа ирҳәо мап шацәнакуа.